Cesarhanmun/geonobi-data huggingface dataset:
地名: 濟州 (全羅道, 牧)
年: 1533.0

○告者私奴五十斤, 淸路隊劉千年等言內, 龍山居皂隷李山松敎諭我等, 各裝載木綿于一船, 向忠淸道
              洪州
              興陽串, 貿易沙器, 接置其處而來。 山松又言, 濟州行商, 頗有利云。 與我等及江華居金車載、龍山居文里同墨石、南大門外居名不知姓朴者一人、南小門洞近處居名不知姓劉者一人, 幷八人爲格軍, 共乘龍山居宋豆乙彦船隻, 又往洪州前所接置沙器之地, 載其沙器與雜物。 山松詐稱發向濟州, 在大洋中, 幾十四五日, 始泊連陸無人小島之渚。 山松, 卽先往人居處, 帶一人來相與語, 頗解本國言語及漢語, 山松亦解漢語焉。 時夕水方至, 引船艤海岸, 乃連陸之地。 山松貿易之物, 雖不能細知, 大槪以沙器雜物, 貿唐忝米、粟米、赤豆、皮粟、白菜種等物。 卽有老爹捕我等去, 至一官府, 有一官員坐問曰: ‘汝輩何處來人乎。’ 於是改五十斤名爲朴同, 改千年名爲鄭回, 其餘他辭, 皆直招, 李山松指揮也。 卽饋飯後, 命二人守我等船隻, 山松作計, 每人布一匹、沙器二十竹贈給, 乘潮水逃來。 詮聞此事, 國法所大禁, 故我等自告。"
地名: 濟州 (全羅道, 牧)
年: 1534.0

○濟州漂流人, 萬珠等
                【珠, 自稱僉知徐厚奴。】
              也: "二月二十日, 自濟州載身貢發船, 至楸子島, 遭風漂流, 閏二月初一日, 止泊于南京地淮安衛地界。 有漁船五隻適至, 見吾輩不知爲何許人, 搖船馳去。 吾輩追往, 以瓢汲海, 爲俯飮之狀。 其人知其索水, 卽以炊飯水與之, 向我言說。 雖未能解聞, 若問其汝爲何國人。 俺等應曰: ‘我是高麗人。’ 其人卽報里長, 里長卽來視之, 引船而往, 報于上司。 號爲官員, 如我國萬戶者, 步出視之, 只率崔萬同一人, 往告于淮安府。 相其衣服之制, 認是朝鮮人。 其官員還至本處, 盡率俺等十二人, 往付淮安衛。 當吾輩下船之日, 觀者成群, 十里不絶。 其間小僮, 或有踐傷者。 淮安衛中有六司, 六司巡視俺等訖, 留置于司倉, 供饋三時不輟。 一時每一人, 用二升米, 猪肉一斤, 醬醋薑蒜皆在焉。 在此觀者, 亦日集滿庭。 軍士把門而禁, 則賂銀而開視者, 亦有焉。 七司官員, 各有一人, 皆着紗帽, 叚服胸褙, 皆畫金龍。 帶則淮安府用玉帶, 六司皆着玳瑁帶。 其下胥吏, 着幞頭, 又有着紗帽者。 不知何如人也, 有似衙前焉。 軍士着無角幞頭, 羅將着甘吐, 有罪者, 以大竹剖作四片, 用一片而刑之。 又以圓木, 列柑于五指間, 縛其兩頭, 絞而鑽之, 人之痛楚, 莫甚於此。 女則花冠盛粧, 列坐于交倚, 男則常着黑衣, 備飯羞供饋而已。 城中大伽藍, 罔知其數, 而皆爲甓塔。 官府皆壯麗, 階庭承步者, 盡是甎也。 市衢道路, 亦皆鋪甓。 名爲刑曹官員者, 時時來見, 檢其供事, 護之甚勤。 又不令守禁, 任其出入, 使之遊賞, 無山川可觀, 只有夫江橫前。 六月十三日, 刑曹官, 將甘吐一事、單衣一件、裙一件、布帶一事、行縢與襪相連者一件, 與之。 十四日, 官員一人、千戶一人、軍士八
                〔人〕
              , 領俺等泝江而往。 傍有彩船, 無數奇花好樹, 雜植舟中。 四面窓戶, 粧金施彩, 乘簾金色, 眩亂左右。 歌管爭鬧, 簫螺竝吹。 所掛大帆, 長可二十餘把, 廣可八把許。 俺等所乘, 乃中船也。 七月二十六日午時, 止泊通州江。 卸船登岸, 憩食于館。 我國使臣吳準, 已先到矣。 俺等十三人, 齊進謁見。 吳使臣、蘇待頗至, 使臣行次, 卽時發去。 俺等留宿。 翌日各乘驢, 直入北京, 去通州館約六十里。"
地名: 濟州 (全羅道, 牧)
年: 1540.0

○全羅道觀察使尹漑, 以病母相見事, 受由上來。 仍啓曰: "濟州三邑人物, 流移出陸者, 前日敬差官發遣, 刷還本(道)
                〔島〕
              , 右道水營案付鮑作漢, 亦在刷還中。 其時柳泓爲水使, 啓以爲, 彼人等, 皆被刷還本(道)
                〔島〕
              , 無操舟人云。 大臣與該曹議之, 使敬差官、水使(一)
                〔眼〕
              同, 可留者留之, 而其留者之同衣食父母妻子, 亦在刷還中, 故或夫留妻還, 子留父還。 去七月間, 啓聞取稟, 而該曹防啓, 故今方刷還其人。 父子夫妻, 相與離散, 人情乖拂。 臣所目覩, 敢啓。 濟州地薄, 民不肯居, 流出者刷還甚多。 各司奴婢, 本居陸地, 而納貢于濟州者, 亦甚多, 以其無選上故也。 如此人, 亦呈所志, 以爲我本非濟州人云, 而或見刷還, 則卽時逃來, 或不入歸濟州, 則本州報于監司, 監司督其隣里一族, 刑問窮推, 騷擾民間。 是不分久近, 一切刷還冒籍之人, 故如此也。 臣目覩其弊, 而適到于京, 故敢啓, 意或別有處置事也。" 答曰: "今適大臣到此, 當議以處之。" 尹殷輔等, 與該曹堂上, 同議啓曰: "濟州三邑, 居民日就流亡, 幾至空虛, 故爲遣京官, 陸地移居者, 一切搜刷, 悉還原籍。 而因右道水使柳泓啓請, 營屬操舟慣熟鮑作漢等, 量數許留, 使仍營役。 今觀尹漑所啓, 前項名隷營案各人, 其父母妻子與同衣食者, 略不分辨, 倂令勒還, 或夫離其妻, 或父離其子, 不得相保以生。 彼此失所, 非徒各其生理可矜, 轉爲仳離之民, 慣知水道者, 勢所難得, 雖遇賊船, 末由登時勦擊, 亦非細故。 今監司爲定都事, 詳悉推閱, 其同籍父母妻子, 許皆仍留, 具由啓聞。 各司奴婢, 或憚選上, 冒名入籍者, 不論久近, 無遺刷還, 亦甚騷擾。 今濟州三邑守宰, 審覈入籍年月, 身居陸地, 貢納濟州, 不係原籍者, 勿令督還, 具名啓聞何如?" 傳曰: "知道。"

○領議政尹殷輔等議啓曰: "李應星雖云名譯, 華人之語, 亦難通曉, 其所問答, 容有差謬。 但龔天使所言, 前後懸殊, 似是敷衍。 矜衒己功, 在所窮推, 嚴加懲治。 方今昇平已久, 朝野雖曰無事, 邊國之間, 可虞者甚多, 而西邊之憂尤急。 臣等日夜計慮, 不得其策。 反覆籌度, 皆曰: ‘若有驅逐之計, 則彼旣犯我約束, 冒居近邊, 耕墾我土, 漁獵我境, 必謂我定有驅逐之擧, 爲備必周悉, 潛密窺覘, 我兵(苟)
                〔若〕
              動, 則彼必先知, 盡竄深遠之處。 我軍進無所得, 旣還則彼復出來, 徒勞弊我軍而已, 驅逐之擧, 勢旣重難。’ 又欲爲設鎭之計, 則西北兩邊, 疲困已甚, 新鎭糧儲戍卒, 器械城柵, 難以充備設置, 其勢亦難。 且唐人之來居義州越邊, 耕懇設陷等坪, 亦將滋蔓, 爲害不貲, 亦不可不預圖。 夫遙度, 不如親履; 善籌, 不如得人。 今爲西方之計, 莫如擇一鍊歷老將, 專委節度之任, 徐觀事勢, 熟度利害, 從長啓聞後, 更議處置似當。 朝中當此任者, 莫如禹孟善。 請卽以孟善, 代金舜皋差遣何如? 濟州來泊倭奴等, 有人物刷還之功, 所宜上京厚待, 以酬其勞, 但不可使化外之人, 遍歷腹心之地。 今觀濟州牧使狀啓, 有曰: ‘倭奴等, 與對馬島之倭有讎。’ 薺浦, 乃馬島
              倭人所常往來之地。 若往本處, 則將被禍害云。 請令上來, 委遣京官, 設宴厚饋, 倂給賞物, 仍諭之曰: ‘汝等初欲上京接待, 聞與馬島
              倭有隙。 今適本島之倭出來, 留館者甚多。 慮爲所害, 故遣官慰宴, 所持商物及進上物件, 亦量數償之, 留浦過海糧, 亦隨例給之’, 以慰其心何如?" 傳曰: "啓意知道。"
地名: 濟州 (全羅道, 牧)
年: 1541.0

○戊戌/領議政尹殷輔、左議政洪彦弼、右議政尹仁鏡、兵曹判書金安國、左贊成柳灌、右贊成梁淵、知事金麟孫ㆍ黃琛、吏曹判書成世昌、海陽君尹熙平、右參贊李芑、判尹禹孟善、同知事宋叔瑾ㆍ張彦良、禮曹參判愼居寬、兵曹參判韓淑、參議安玹、禮曹參議趙士秀、兵曹參知崔演, 詣賓廳議啓曰: "對馬島主通諭書契, 將付留館倭人之行。 但臣等更聞之, 水使
                【李克恭。】
              啓本, 以謂永登萬戶致敗時, 初見有船追來問之, 則自謂倭人云。 監司
                【宋純。】
              啓本, 則以爲, 只有倭聲囂譟, 而船有檣木云。 若船有檣木, 則必非留浦倭三所船
                【倭小船名。】
              也。 唯兵使
                【方好義。】
              啓本, 以爲必留浦倭人所爲云。 然其辭虛的, 未可灼知也。 今通諭島主書契, 專指爲留浦倭人所犯云。 如非其所犯, 則如是通諭, 不當矣。 萬戶宋琚, 旣受命拿來, 今明日當至。 留館倭之行, 姑遲留數三日, 待宋琚之來, 詳細究問, 得其虛實然後, 如其眞留浦倭所犯, 則送此書契, 若非的然, 則改其書契爲當也。 故前日會議諸臣, 今更來啓。 且前日平安兵使
                【金舜皋。】
              啓本, 請以三百軍卒, 驅逐童尙時, 而命臣等議之。 臣等常時以爲, 童尙時冒居于鴨綠江越邊深處, 而其族類甚盛矣。 慮其以孤軍進驅, 反爲所敗, 故以爲審見事勢, 更議以啓之也。 今者更考地圖, 且詳聞之, 童尙時本居越邊深處, 近來移居于鴨綠江內茂昌之地, 只有數三戶孤居。 止此數戶擊逐, 則軍馬不多用, 事勢不甚難云。 請依兵使啓本事, 更爲議啓。" 傳曰: "啓意皆知道。 童尙時事, 所宜更議, 留浦倭作變之事, 如其實則已, 果如非其所犯, 則亦有其冤。 且於倭人, 當示之以實。 苟一事不實, 則後必以爲事事皆然, 而失信於異國矣。 姑留留館倭人之行, 而宋琚催促上來可也。 但此倭奴之事, 旣生釁端。 若其所犯的實, 而島主尙不擧行通諭之意, 摘送正犯之倭, 我亦永不接待, 則倭人必反憤怨, 而作耗不已, 公私海採, 濟州往來者, 多被剽掠之害矣。 南邊旣不靖, 而又有事於西徼, 征禦紛然, 民必大困矣。 驅逐孤單之寇, 雖其用兵之少, 擧事之易, 其深處部落又從而逞憾寇擾, 則不亦病乎? 此非汲汲之事也。 觀勢爲之若何? 宋琚所供, 朝廷當會議, 窮極詳問。 若然則必無欺隱之事, 當於何處問之?" 殷輔等回啓曰: "宋琚當反覆盤詰, 以得其實。 雖問於闕庭, 非如訊囚之用刑杖, 只使著笠平問而已。 問之於此, 則非如他處, 無異上問。 豈有修飾隱諱之理乎? 此關係軍機, 國之重事, 故欲問於此, 而隨所聞卽啓也。 童尙時事, 上敎至當。 徐觀南方之事, 酌量而處之爲當。"

○召政府專數, 知邊事該曹堂上, 傳曰: "觀此倭奴之事, 邊患將大。 濟州往來人及南邊公私海採船, 決然難行。 觀古事, 倭奴非徒南方, 無處不往。 此勢雖異於古, 賊謀難測。 是以各道及濟州, 無不下諭防備矣, 若衝東擊西, 竊發於意外之處, 則備禦諸事, 豈可忽哉? 常時軍令解弛, 此未便也。 武士鍊才, 尤加勉焉。 方好義啓本, 可議事頗多。 雖下該司, 該司不可獨斷, 故欲與大臣議之。 且宋琚昨日會問時, 雖不直招, 今日禁府之推, 或有他語, 則當與大臣議之, 故命召矣。 通諭島主書契, 不必待宋琚畢推, 然後定, 故昨已議定, 而諫院亦以爲勿俟宋琚畢推, 宜速發送云, 固當急送。 且其書契, 請嚴峻其辭, 以示國威云。 可以嚴峻處, 同議而改文辭可也。" 又以宋琚推案, 下于大臣等曰: "見此推案, 明白服招如此, 而又可以刑推乎? 竝議之。" 大臣等議啓曰: "臣等見此啓本, 將欲開諭留館倭人, 而盛陳軍容之際, 倭人等, 自知前殺伏兵之罪, 又以宋琚之招見之, 其所敗, 必是倭人也。 故反懷疑懼之心, 恐其見誅, 三百餘人, 中船三隻, 盡騎奔還。 島主專賴我國資生, 而聞將不接待之言, 則必深責之。 彼倭等, 不得容於本島, 而益懷憤恨之心, 則不無肆毒來寇之弊。 抄送助防將, 分防要路, 不得不爾, 但凶荒之歲, 發送亦難, 而其弊不小。 是使吾民先困也。 兵使啓本以爲, 閑良及出身作散有武才者, 竝抄出分防云。 姑使兵使, 加抄如此等人, 分防要害之處, 常如敵至, 日日戒嚴爲當。 助防可當之人抄出, 使之治裝, 且備戰馬, 而若有事, 則卽時發送亦當。 以此意, 令兵曹爲公事, 回啓何如? 且虜寇充斥, 必聲東擊西, 古今之通患。 將
                〔此〕
              
              倭釁, 通諭各道, 在所當爲, 但兩界則與倭路遼絶, 不須諭也, 京畿、黃海道, 亦可勿諭也。 且習射之事, 果不如古時。 古者城中, 多見張侯習射之處, 近者絶無, 城外亦然。 凡弓矢之事, 常時鍊習, 然後精巧, 作輟則生疏。 都城內臨壓處外, 勿令禁止, 中日習射及試射等事, 依古行之爲當。 且昨日宋琚, 朝廷會問于闕庭, 無異於上問, 而猶欲修飾, 以所聞窮詰, 然後見迫。 事覺雖加刑訊, 猶不足惜也, 其所敗之船, 昨云不知去處, 今招乃曰: ‘在安骨浦邊近處。’ 其作賊, 必是留館倭人所犯也。 薺浦、熊川人, 亦一樣騰言, 宋琚亦以爲, 留館倭人所犯。 宋琚更無可問之事。 水使已論罪決杖, 今加刑訊, 而又決杖, 則殞命可慮。 上裁何如? 且書契之辭, 不可迫切嚴峻。 臣等之意, 已斟酌論定, 勿改無妨。" 傳曰: "啓意至當。 且薺浦留館倭人, 速送可也。 其棄去雜物, 使之分明開坐, 兩件成籍, 置一件於邊將之鎭, 授一件于今去倭人, 使之悅報, 而消其怨怒也。 此意, 語今去倭人, 使之轉諭諸倭何如? 此倭等孤單, 入去爲難, 姑留之, 有日本
              倭人來歸者, 與之偕送, 亦何如? " 大臣等回啓曰: "倭人事, 已與禮曹議之, 必爲公事回啓, 故臣等今不議啓, 倭人速送及物件成籍事, 上敎至當。"
地名: 濟州 (全羅道, 牧)
年: 1542.0

○上御思政殿, 引見尹殷輔等曰: "近來災變甚多, 而旱災太迫。 災不虛生, 必有所召, 上下更加修省可也。" 殷輔曰: 修省本也, 祈禱末也。 然亦有祈而得雨者, 祈禱亦不可不爲也。 大抵旱荒之時, 當審理冤獄, 獄多冤枉, 足以傷和。 令有司抄啓囚徒, 自上親自裁斷何如?" 洪彦弼曰: "近來刑獄之官, 不惜人命, 死於箠楚, 以爲當然, 而時議右之, 以爲有幹能矣。 殺一無辜, 古之帝王, 雖當爭天下之時, 猶不爲也。 況此治平之世乎? 且中外之囚, 應多久滯。 臣意以爲, 稍稍疏放無妨。 古人以數赦爲非, 然今時則可以行也。 我國之所謂交隣者, 指日本而言。 自祖宗朝, 屢遣信使, 以相通好, 故申叔舟、鄭誠謹, 皆其往來者。 今者多齎銀兩以來, 此固不當, 然接待, 不可不厚。 宣慰使事事皆誤, 客使上來後, 當直言其失而遞之。 但未來之前遞之, 似不當也。" 上曰: "以病遞言之爲當。" 尹仁鏡曰: "凡我國之人, 赴中朝者, 似不得知中朝事, 而猶且易知。 況我國之人, 至爲奸細, 朝廷之事, 無不漏通于倭人, 客使必卽知之。" 金安國曰: "事大交隣, 至爲重大。 小失事機, 大關利害。 日本雖不如我國, 君臣上下, 百官禮義, 亦皆有之。 但天性躁急, 小失其心, 便生忿恚。 日本遐遠, 自古雖未聞作耗我國之事, 常以隣好, 來聘我國。 雖以滄溟隔遠, 不遣使修答, 十年五年, 若一來聘, 則我之接待, 所當厚矣。 但令者齎銀, 古所未有, 不可開例許貿, 故至於接待之間, 大妨事體。 彼人齎國王書契, 不可置去, 故上來。 彼若大怒, 雖無巨害, 濟州往來漂流之人, 數多有之, 而全不刷還, 則國家永失其一方赤子也。 不知他日, 將有何釁, 而勢至於此也。 臣受此重任, 計暗識劣, 不知處置之如何, 深以爲難。" 上曰: "客使若其發怒, 則漂流之人, 豈有刷還之理? 所齎銀兩, 雖不可貿, 以齎銀而待之太薄, 不亦異乎?" 安國曰。 今見書狀, 安心東堂等, 雖云性躁, 處置之事, 皆合從容遜順, 深有計慮者, 而待之如此, 其可謂以禮交隣乎? 今者人皆曰: ‘彼何能爲隣國信使, 待以爾汝?’ 甚無謂也。 天子於藩國, 猶不若此。 況我國與日本, 俱北面事大, 而慢易若此。 京師之人, 或曰倭奴或曰夷虜, 彼若言語之間, 如得聞之, 則其憾恚必深。" 彦弼曰: 大臣謀國, 當爲遠計。 雖百人囂囂, 不可盡從。 自上酌定, 勿爲搖動, 隣國使臣, 不可使失意也。 對馬島主, 奸猾莫甚, 前日捕其賊倭, 戮諸境上, 別無加厚, 而今又薄之。 客使若懷嫌怨, 則日本、對馬, 輔車相依之國, 他日之憂, 未可量也。 臣雖無狀, 年齒旣多, 所聞亦廣。 自祖宗朝, 未有拘留客使於中路之時。" 安國曰: "禮樂文物, 雖不及於我國, 然通譯中原, 同稟正朔, 與我國一樣封王也。 所當厚待, 豈可以倭奴目之乎? 且聞林億齡, 與客使言曰: ‘事大何以如此’ 云。 此言不可開口, 而安然發說, 其爲虧損事體, 甚大矣。"
地名: 濟州 (全羅道, 牧)
年: 1543.0

○領議政尹殷輔等啓曰: "今日聖心驚動。 事雖重大, 議得似未安也。 中朝征討, 不爲則已, 爲則必用胡御史之策。 征討日期, 未知其進退, 都元帥、副元帥, 斯速擇定, 則其人等, 必措置兵事也。" 答曰: "都、副元帥, 不得已合於物情, 然後可爲也。 可當人, 卿等議啓。" 三公同議, 以李芑、張彦良書啓。 又啓曰: "西征則從事官、軍官等, 所當廣選, 而朝廷之上, 可用之人乏少。 罷散中可用武臣, 及文臣中知武事者, 參考用之何如? 濟州牧使南致勤, 武才卓越, 如此之時, 固當用之, 請遞致勤, 用於西征。" 答曰: "皆如啓。" 又啓曰: "今差元帥, 調兵三道,
                【平安、咸鏡、黃海。】
              徙民之擧, 所在當停, 入居在逃者, 已令兵曹, 設法刷還。 但前此刷還之令屢出, 而未見擧行, 徒爲文具, 無一人還入配所者, 至爲未便。 自今申勑中外官吏,窮極括刷, 各還配所, 如或慢不奉行, 各別嚴加痛治, 使之毋襲前弊。 且慶源、慶興軍民, 死亡殆盡, 邊圉空虛, 守禦無策, 京外犯罪應徙者, 限兩鎭稍實, 一切入送爲當。 且東宮火燒, 世子無所在之處, 不知何以爲之? 廷臣等深用悶焉。 東宮雖速修理, 豈能輕易畢役哉? 臣等不勝憂慮。" 答曰: "皆如啓。 且東宮盡燒, 至爲駭愕。 世子無所在之處。 予亦欲議, 急遽未暇, 觀卿等之言, 甚當。 世子近日姑移大內, 上下人多接待, 書筵等事亦難。 姑於昌德宮, 東宮移住, 而頻數問安, 往來有弊, 斟酌行之爲當。 若東宮改造, 則予亦當移御也。 東宮造成材木, 該司預爲磨鍊行移, 及其氷解流下, 然後可於秋成, 得營繕矣。 明年夏流下則似緩, 何以爲之? 且東宮失火之人, 反覆尋問, 未的其人。 失火之處, 非如殿閣差備門內初面之房, 在衆人往溷廁之路, 蹤跡雜遝, 而主房之婢, 適就任使處, 房空之時, 火焰忽起, 此不知某人之所失也。 若明知犯人, 則所當痛治, 以懲其後, 但未的知而窮推, 則恐起大獄, 不可爲也。 若不推治, 全無懲戒後日之意, 故主房之婢, 斟酌決杖, 定其司苦役, 則何如?" 三公回啓曰: "世子無所在之處。 昌德宮, 東宮姑先移御, 而問安踈數事, 自上命爲之宜當。 繕工提調柳灌來此言, 欲貿東西兩江私材木, 先造低微小家, 如正殿堂宇, 則不得已以流下之木爲之也。 雖造低微小室, 始爲營繕, 則自上亦當移御于昌德宮也。 失火之人, 外人未詳知之, 自上亦未的知, 則全棄雖曰不可, 而(然)
                〔無〕
              有暖昧之事, 不可大治。 笞杖後定其司苦役, 上敎至當。" 答曰: "知道。"
地名: 濟州 (全羅道, 牧)
年: 1545.0

○諫院啓承旨、史官、承傳色參錄未便事, 又啓: "成世昌旣與奸兇交親, 前後累發邪論, 所失非止一事。 不可在職, 請罷。 濟州牧使林亨秀, 未至資窮, 超授堂上重加, 物情未便。 請改正。 臣等前日所啓罪人奴婢, 只欲分給殘弊各司。 今見品高衙門, 紛紜自占, 至爲未便。 請命付該司, 使之均分。 邊明胤, 特因其李文瑚家人指示而已, 有何功乎? 今者命授賞加, 物情甚爲駭怪。 鄭興善、林興秀, 賞物則可也, 爵命, 不可濫授。 請竝還收成命。" 答曰: "罪人奴婢分給事如啓。 餘不允。"
地名: 濟州 (全羅道, 牧)
年: 1546.0

○大司憲尹元衡、大司諫權應挺等啓曰: "近來國綱墮地, 人心兇悖, 少有不協於意, 則輒懷無君上之心, 鼓發邪論, 略無忌憚, 動搖群情, 其漸可畏, 至爲寒心。 頃者柳灌、柳仁淑等, 與尹任交通連結, 陰圖不軌, 唱爲擇賢之說, 其兇謀情迹, 昭著無疑。 推鞫之際, 若涉於逆賊之招, 則當窮問其情, 以正王法, 而曲貸巧釋, 事多苟且, 使輕重失宜, 國法不嚴。 爲國遠慮者, 莫不憤鬱。 而餘孽尙存, 反生陵蔑君上之心, 共處城中, 扇動朋類, 夤緣窺覘, 無所不至。 遂使國勢孤弱, 人心不靖, 竊恐不測之憂, 將迫朝夕而不暇救也。 追正王法, 以定人心, 在所不已。 李霖素與柳灌, 比隣締結, 凡爲兇謀, 無不聽命, 及其嗣位之初, 以慈殿爲不可攝政, 公然唱說於朝廷大會之中, 其心之兇逆, 人所共憤, 而只竄于外。 韓淑在尹任近隣, 兇言逆論, 無不與知, 至發於李德應招, 只罷其職, 竟置不問。 羅淑以玉堂之長, 奴事仁淑, 凡所兇謀, 一一稟議。 其發於李煇之招, 雖似不緊, 其用心之慘, 人所共知, 而只被徒配。 鄭源、李若海, 與柳灌、李霖、郭珣等, 同在一里之中, 朝夕相從, 陰謀秘計, 無不共議, 而只削官爵。 李中悅與逆賊李煇, 晝夜交通, 共爲逆論, 及其出於招辭, 情迹敗露, 知其不免, 先自書啓, 罪甚關重, 而只罷其職。 金䃴以尹任切親, 自爲儒生時, 寄食其家, 及其出身, 力主兇逆之論。 且於去秋閔齊仁等, 將宗社大計, 會議中學時, 䃴非徒力排其議, 至發兇毒之言, 其黨逆之罪極矣, 而只削官爵。 討逆不嚴, 毁萬世綱常大法, 莫此爲甚, 亂賊之徒, 將何所懼? 人情久而愈激, 不可不各以其罪罪之。 李霖, 請依律定罪, 韓淑、羅淑、鄭源、李若海、李中悅、金䃴, 請竝極邊安置。 成世昌與柳仁淑、尹任, 交結往來, 一時兇謀, 無不參聽, 擧其微過, 只罷其職, 極爲苟且, 請竄于外。 濟州牧使林亨秀、司宰監正韓澍, 俱以尹任同里之人, 長在言論之地, 聲勢相倚, 而外示不附之形, 苟免其罪, 至今在官, 物情愈激, 請竝削奪官爵。 齊陵參奉成遇與鄭源、李若海、郭珣等, 交結往來, 自倚其勢, 及郭珣等被罪後, 憤怏失勢, 乃言於相知之人曰: ‘柳灌之爲人, 豈至於謀逆乎? 李德應欲免其死, 誣招而使成其獄, 安有如此無狀之人乎? 有一宰相常言曰, 林百齡用心不正, 終必爲不正之事云。 我聞之久矣, 果起如此不正之事, 其宰相有何所見而先知乎? 吾三寸姪女夫尹敦仁, 得爲功臣, 職至判官, 吾嘗有隱憂。’ 云云, 其所言兇逆, 至於此極。 凡國家所爲, 雖尋常辨人物邪正之事, 若國是已定, 則一人不可以私意, 變亂是非, 而況去秋之事, 兇逆情迹, 小無可疑? 逆賊瑠, 當獄事未起之初, 逃竄窮山, 永絶音聞, 及被拿推, 其所供之辭。 與兇徒招辭, 一一符合, 則德應之招, 豈是誣飾? 宗社之賊, 莫大於此。 大臣慮或有不知情狀者, 特啓書示招辭, 使人人洞知, 中外臣民, 孰不知逆狀乎? 遇乃敢中懷異心, 鼓動邪喙, 申救逆賊, 誹毁元勳, 變亂群聽, 動搖人心, 至爲兇慘。 請速拿來, 窮極推鞫。 尹汝諧以逆賊至親, 緣坐被罪, 不至遠竄, 上恩至重, 妄引王后親奉祀, 不計大罪, 希恩濫訴, 累瀆天聽, 至爲駭愕。 其在京家長, 請推考治罪。 且禁府官吏, 非不知罪重, 而泛然防啓, 不請其罪, 至爲非矣。 請推。" 答曰: "去秋治姦賊之時, 乃用寬典, 刑厥元魁 而罔治脅從者, 使反側之徒, 改過自新, 而一心於國事矣。 今聞非特不爲改過自新, 失意餘孽, 反生陵蔑君上之心, 共處城中, 扇動朋類。 寅緣窺覘, 無所不至, 遂使國勢孤弱, 人心不靖。 不測之禍, 將迫朝夕, 不暇救也, 追正王法, 以定人心, 在所不已。 李霖賜死, 韓淑、羅淑、鄭源、李若海、金䃴、李中悅等, 極邊安置, 成世昌, 外方竄黜, 林亨秀、韓澍, 削奪官爵, 成遇拿來, 以臺諫所啓之辭, 窮極推鞫, 尹汝諧則在京家長, 推之可也。"
地名: 濟州 (全羅道, 牧)
年: 1547.0

○己未/上御朝講。 知經筵事閔齊仁曰: "近來(年)
                〔連〕
              歲凶荒, 生民極困。 流離失所, 不能自保, 爲僧爲盜, 軍額日減。 脫有不虞之邊釁, 將何以爲哉? 自上, 惻念民事故, 旣命勿徵往年還上,
                【官倉分給之米。】
               又命蠲減貢稅, 愛民之誠, 固大矣。 然而民不蒙惠者, 抑何故耶? 生民之艱苦則如彼, 而都下大小朝官, 至於庶類第宅, 衣服飮食之奢侈, 漸倍於前, 弊習已成。 若矯其弊。 莫若自上先有躬行之實矣。 三代以下, 惟漢
              文帝, 躬行節儉。 故海內富庶。 上能躬行節儉, 一以至誠, 則朝廷遵奉, 莫不崇儉, 而下民自然觀感矣。 如是則生民之艱苦, 庶幾少救矣。 今者日候凄冷, 久旱不雨, 麰麥不茂, 歲必至於饑饉。 哀我民斯, 其何保命? 都下之人, 爭務奢侈, 不知饑荒之甚。 而外方之事, 誠不忍聞。" 特進官宋曰: "小臣爲義禁府堂上, 昨日推問羅州人鄭承宗、朴已孫、禹玄宗、春日等, 
                【以牧使河億水命罷之事, 兩司啓請拿推事干。 見二月二十五日。】
              則承宗, 乃官差也, 旣欲謀免已罪, 又欲庇護其官, 其言固不可取信, 已孫乃八彌島水軍也, 內需司委差尹萬千, 以已孫爲監考, 實萬千所率人也。 而其招以爲: ‘承宗以抄發驅馬軍事, 來于島, 其時萬千、守田等, 適在島, 語承宗曰: 「內需司奴所居之地, 何以發軍乎?」 以此相詰, 怒而反打。’ 云。 春日, 乃守田之妻, 其供亦曰: ‘萬千果打承宗’ 云。 禹玄宗之招則 ‘以羅州進上烏賊魚求買事, 將往濟州, 使平山取鄭右賢船隻而來, 其船適在八彌島。 萬千、守田, 陰聽右賢之囑, 據其船不許, 玄宗不獲已乘他船以往。 於是打官差與不給船事, 承宗與平山, 皆呈手本, 以此報監司刑訊, 而守田受一次後, 身死云。 春日之招以爲: ‘上言非我所知。 萬千以委差, 二月下去時, 相見而已, 夫死之後, 則未見其面。 何暇使之, 呈上言乎? 設使上言, 豈必竝擧不干之玄宗?’ 云云。 以此見之, 其上言, 萬千之所爲明矣。 
                【以此大臣、臺諫侍從相論啓, 欲治萬千冒呈無狀之罪, 而自上春護一奸細之人, 牢拒公論, 强命拿事干, 欲實河億水濫刑之狀。 而事終歸於不實, 徒累聖德, 豈不爲新政之大疵也?】
              若致萬千, 與之面詰, 則可辨是非矣。 傳旨內辭緣不服者, 例請刑訊, 而但此人招辭, 一無違端, 似難刑訊。 故爲公事以啓, 今適入侍, 故敢啓。" 侍講官閔荃曰: "奢侈之弊, 未有甚於此時。 小臣之生, 不至甚久, 而未嘗見賤人之衣紬, 士人之跨馬。 今則賤隷而皆穿紬衣, 爲士而例乘肥馬, 不知其僭也。 且士大夫之家, 無待客之所, 或於長床對坐而已, 今則造第極其精巧, 而略無愧恥。 是皆由不有國法而然矣。 古云: ‘徒法, 不能以自行。’ 上有躬行之實, 則自朝廷, 以至於民, 觀瞻感化, 風俗自爾變矣。"
地名: 濟州 (全羅道, 牧)
年: 1553.0

○憲府啓曰: "王者之於民, 凡所以厚生之道, 無所不用其極, 故山林、川澤, 與民共之, 其爲惠博矣。 祖宗朝諸處漁箭, 給民蒙利, 至於私占柴場, 亦皆有禁。 可謂厚生之得其道矣。 今者公主、王子諸家, 或稱田結之價, 或稱陳地之價, 或稱納穀之價, 竝海漁箭, 盡爲立案、至於茫茫滄海, 亦皆私占, 若有漁船, 來自海中, 則托以捉魚於吾立案之地, 坐待到泊, 多率徒衆, 恐嚇奪取。 自五六年以來, 漁商不行, 魚鹽極貴, 城中之人, 食不得魚。 至於各官漁箭, 亦爲所奪, 故官中所用魚物, 分徵於民戶, 民亦不能支, 流離相繼, 生民之害, 不可勝言。 請各處漁箭及海水立案者, 竝令該曹還收, 以業貧民, 其田結及陳地之價, 亦令商磪處置, 仍爲作弊者, 其奴子, 全家徙邊, 其小小川渠及巖石等處, 受立案者, 亦依私占柴場律治罪。 珍島郡守趙逑, 喜功輕敵, 多殺官軍, 取笑於倭奴。 虧損國威, 己爲駭愕。 性且貪黷, 因濟州
              倭變, 托稱貿易, 軍裝聚歛於民間, 入已者過半, 聞之者莫不唾鄙。 請罷其職。" 答曰: "竝如啓。"
地名: 濟州 (全羅道, 牧)
年: 1555.0

○丁未/憲府啓曰: "臣等見備邊司措置濟州之事, 可謂詳盡而無遺策矣。 然人之所見不同, 亦不得不達矣。 夫軍之所恃以戰勝攻取者, 全在於糧食之足。 古之用兵者, 必先備糧, 其勢不可不如是耳。 今者濟州連年失農, 倉庫虛竭, 況經大變, 無以爲計, 則全羅之倉米, 不可不輸也。 今以甲寅年奴婢身貢, 換米以充給, 當此凶荒, 勢難督納, 假曰盡納, 必經旬月, 非所以應倉卒之變也。 有名無實, 莫過於此。 議者以爲: ‘全羅沿海倉庫所儲之米五六千石, 劃令輸轉于海南, 濟州牧使入去時, 使卽輸去。 如有落後者, 亦令督送, 而以貢布所換之米, 充給出穀之邑, 則於彼於此, 兩無妨礙。 況以勢論之, 則連陸之邑, 督納換布之米甚易, 而不似濟州之遠隔滄波, 難於督納也。 且一應受祿之軍, 在外方者, 不能趁時受祿, 例賣於京中買祿之人, 故國雖給祿, 而軍士所得, 不過尺布而已。 今者計其外方軍士所受米之數, 除全羅道田稅上納之數, 納于海南, 送于濟州, 而軍士則從市直從自願, 或以外方木綿, 或以京中木綿充給, 則其於公私, 兩爲便益。’ 大抵州郡之米, 皆雜以糠粃沙土, 一石之中, 可食無幾。 以此充數而給之, 欲軍士之飽食無飢, 豈不難哉? 今世之事, 有名無實, 萬事皆然, 而米石尤甚, 州倉所謂可食者, 皆非可食者也。 方當戰酣之際, 何暇舂正? 況縮元數, 亦難舂正? 持無實之米, 禦方張之寇, 縱望士卒之盡力, 其可得乎? 方今禦寇之策, 足糧爲上。 且濟州有變, 則加里浦僉使救援事, 備邊司已議定矣。 然寇之强弱, 亦難遙度。 僉使入歸之後, 勢難獨救, 則不可不又有繼之者矣, 而若稟于朝廷而爲之, 則必經旬日, 事必稽緩。 直待濟州及加里浦之報, 次次入去事, 亦不可不預爲之計, 詳悉處置也。 且濟州燔柴, 則日晴之時, 可見於黃魚川等處云, 近來烽燧之事, 全廢不擧。 今若復踵前習, 則雖燔其柴, 萬無可援之理。 別定水使軍官, 逐日看望事, 不可不別爲措置也。 況且近來, 濟州牧使, 專不擇人, 付之於貪黷之手, 極其侵虐, 故其民怨之曰: ‘寧死於倭奴’ 云。 以此見之, 民生之困苦, 可知矣。 至於大靜等縣, 見存民不過五六十餘戶云。 今不十分救活, 以回其樂生之心, 瓦解分崩, 何待賊人之來侵乎? 若使新牧使赴任之後, 條陳其弊, 朝廷另爲蘇復之策, 則濟州可以無患矣。 大抵濟州, 邈在滄溟之外, 風帆往來, 尙爲一日之程, 則脫有緩急, 何能馳報於朝廷乎? 況倭奴之來, 必待風順, 則戒嚴之時, 正在春夏之交。 今月將半, 而二月甚近。 二月望後, 便爲風順, 凡爲措置, 必須不計晝夜, 然後可以及矣。 古人曰: ‘居安思危, 有備無患。’ 豈不然哉? 請以此意, 議于大臣而處之。" 答曰: "濟州措置事, 當於新牧使金秀文未發之前, 遣史官, 收議于三公及兩府院君處。"

○領議政沈連源、左議政尙震、右議政尹漑議: "全羅道甲寅年奴婢身貢作米者, 初爲救荒設也。 其受敎行移已久, 雖未盡納, 想必收納已多。 其已納之數, 與各官倉儲米豆, 厥數甚多, 若以全羅田稅, 準其數納于海南, 送于濟州, 則京中經費, 必不足, 恐難施行。 倭寇萃于濟州, 兵力不能獨當, 則加里浦僉使, 當先赴援, 此亦勢難獨救, 則亦當有繼援。沿海守令及兵ㆍ水使、虞候, 有弓力勇敢者, 擇差預定, 繼援將直待通報, 領兵入援事, 令備邊司, 節目磨鍊知會爲當。 黃魚川伏兵處, 瞭望燔柴事, 令邊將, 另加措置亦當。" 傳曰: "臺諫所啓軍糧措置事, 依議得爲之。"
地名: 濟州 (全羅道, 牧)
年: 1556.0

○諫院啓曰: "用兵之要, (右)
                〔在〕
              於有功必賞, 然若不爲經遠之慮, 不量事情之宜, 則賞不足以勸人, 而將有不可繼之患矣。 濟州牧使金秀文, 去年將本州殘弊之卒, 抗倭奴方張之賊, 使無陷城覆軍之患, 其功可謂大矣。 自上特授賞加, 而(而)下無異議者, 良以此也。 但賞典大濫, 則爵秩將不足以繼之, 要不可以年年施之也。 今者又以倭船五隻捕獲, 命給賞加, 至爲未便。 若以邊將立功, 例授賞加, 則假令一年立功, 雖至再三, 亦當隨而授之, 無有紀限乎。 請勿給金秀文賞加, 議以相當之賞。 判官李善源, 去年以捕倭之功, 旣已陞敍, 今年又命(投)
                〔授〕
              三品之職, 亦甚猥濫。 請依秀文例, 以此減殺。 且親民之官, 莫(功)
                〔切〕
              於守令。 守令不得其人, 則一境皆受其害。 國家於沿邊守令, 以文武官差之者, 邊方有守禦之責, 故俾兼兵民之任, 亦不要專以武臣差之也。 去年猝遇倭變, 朝廷之議沿邊守令, 非武臣則不可爲, 至於《大典》所不載傍海內地守令, 亦多遞之, 非徒新舊之間, 邑多虧損, 武人不習政治, 民困於虐政, 嗷嗷扣心, 乃謂害甚於倭寇。 今若不改外寇未至, 邦本先蹶, 誠非細故。 各道守令, 非《大典》所載沿邊之邑, 請勿以武臣差遣。 關係人命之事, 雖至微賤, 不可不爲之詳審, 以其(究)
                〔冤〕
              枉之事, 必傷天地之和氣也。 今月十四日, 南部明禮坊里中, 有一女人, 棄於路傍。 頭髮剪去, 滿身有傷處, 似是烙焦之痕, 口不能言語, 僅有氣息, 其夜墜胎, 又明日物故, 此乃駭愕之變。 若非讎嫌所爲, 必是奸淫之事, 窮極推問, 則可得殺害之人, 而正其罪也。 今者公道不行, 雖有如此之事, 當部官員及隣里人等, 或聽殺害者之言, 而有庇護之弊。 請令漢城府, 劃卽審檢, 務從其實, 俾伸匹婦之冤。"
                【人云申秀涇之婢也。】
              答曰: "金秀文當倭賊犯邊之時, 全捕五船, 是豈尋常之功乎? 有功而不加特異之褒賞, 則無勸後之事, 起懈弛之心, 不可不賞加也。 李善源前雖本品陞敍, 亦多盡心勦捕之功, 無異於邊協。 協則已陞府使, 善源之三品, 亦豈不可乎? 此二人之賞, 予未知猥濫也。
                【久啓不允。】
              守令事, 所啓當矣。 然親民之事, 雖當先慮, 而防備亦不可不計。 非《大典》所載沿邊守令, 若一切不差武臣, 則有妨於禦敵之道, 以此所啓, 當議之。 致死女人審檢事, 如啓。 當部官員, 不卽報于該司, 推考可也。"

○戊戌/全羅道觀察使權轍、慶尙道觀察使兪絳同辭啓曰: "軍糧不可不儲備。 道內連因飢饉, 又經變亂, 列邑蓄積, 已爲罄渴。 如有不虞, 饋餉之事, 卒辦爲難。 今年冬等, 明年春等選上與奴婢代布, 從市直作米補用。 且此數亦爲不敷, 兩道沿海各官明年田稅各萬餘石, 州倉入置, 以備倉卒之用。 臣等非不計國用之煩多, 而軍資方急, 故敢啓。 若無變故, 調度或切, 則更令上納無妨。 禦敵制勝之具, 銃筒最切。 不得已明年二三月前, 多鑄待變, 而銅、鑞、鐵, 專無遺在云。 應用數磨鍊, 期速貿易, 趁期鑄成。 兩道境土相連, 海路亦然, 勢易相救。 設或變起, 或舟師或陸軍, 定將抄兵, 急期馳救。 且兩道軍官, 前則各率二十人, 臣等亦當依數自望矣, 但道內供億之弊不貲, 全數帶行, 似爲未安。 臣等巡審之際, 如軍器看品, 凡干摘奸等事, 不可無使喚之人, 二員則一時帶行, 八員則待春和下來, 十員則具戎服在京, 有事變聞卽馳來。" 轍又啓曰: "明年濟州援兵, 不可不送, 而賊船若大擧, 則本道兵力寡弱, 禦備極難。 助防將及別赴防軍卒, 請依今年例下送。" 傳曰: "如啓。"
地名: 濟州 (全羅道, 牧)
年: 1565.0

○郭屹爲濟州牧使, 南致勤
              
                【屢任邊閫, 頗事剝割。 奴事元衡與李樑, 啖以厚利, 遂至超擢防禦湖南, 殺人甚多。 討捕關西, 害及雞豚。 刑罰殘酷, 所經之處, 人無全肌。 前爲濟州牧使時, 倭船五六, 滿載唐物, 因風(飄)
                    〔漂〕
                  泊, 盡殲之後, 金銀瑑玉錦綺之類, 公然入己, 略不爲嫌。】
              爲全羅道兵馬節度使, 丁應斗
              
                【故贊成玉亨子也。 麤鄙嗜利。 性又(早)
                    〔卑〕
                  諂, 無建白匡救之事, 志在持祿容身而已。 觀時趨勢, 朋比李樑, 逢迎務悅, 致立崇顯。 及樑之敗, 恐被物論, 奔走乞哀, 無所不至。 雖年少之人, 有時望持論者, 則身先往謁, 人笑其無恥, 目以鄙夫。】
              爲平安道觀察使, 柳永吉
              
                【浮藻淺露。】
              爲平安道都事。
地名: 濟州 (全羅道, 牧)
年: 1571.0


              
                
                  
                    〔○〕
                  
                
              
              柳希春以晝講特進官啓曰: "臣觀察全羅一道, 以朝廷淸明之故, 守令之縱恣貪虐者, 罕得聞之, 雖以公事之不能, 爲之殿最, 其實守令不如權臣當國之時。 但邦本不可不救者有二事, 漕軍、水軍自, 乙卯倭變以後, 水軍則專委防禦, 漕軍則加設漕船, 當番則元漕船, 下番加設, 漕軍逢受。 自正月至七八月, 長在海路, 不顧家事, 專廢農業, 多致流亡, 弊及一族切隣。 稅多之軍, 則一年再運, 其苦倍於水軍。 又漕船三年則改槊, 又三年再改槊, 又三年改造, 改槊、改造之材木, 曳運牛價, 船匠糧料報施, 船中什物, 其價甚多, 糜費之苦, 十倍他軍。 以故閑丁, 一爲漕軍, 則如就死地, 百計窺避, 愁怨盈路。 今聞大臣有救弊之策。" 上曰: "頃見兵曹公事, 請以冬月當番水軍, 捧布以給漕軍。" 柳希春又啓曰: "水軍之所患者, 《大典》載各浦大猛船、中猛船、小猛船若干。 今則自乙卯以後, 禦敵所用板屋船、防排船、夾船等爲緊, 而無軍仍存, 船亦依數造作, 作之三四年後, 腐朽不用, 有弊而無益。 此在大臣處置, 各浦水軍, 以方物納于水營者, 紅小鹿皮、結弓獐皮等是病。 臣竊觀, 濟州江豚化鹿, 其産不窮, 地無虎豹、豺狼、鹿麞蕃盛, 其島在大海之中, 而水不中煮鹽, 土人貴鹽。 今若各浦冬月入番水軍一二名除出, 捧鹽石或十斗, 官送濟州, 俾易獐、鹿皮, 則庶乎兩便。" 上曰: "濟州雖我國之地, 乃海外絶島。 如此事如何?" 希春對曰: "百聞不如一見, 此事其實其便利。" 希春又曰: "在前各浦領船, 以水軍差定。 凡萬戶支供, 浦中用度, 如白紋席、狗皮、眞麯、眞油、牛力角、魚膠、弓絃、人情木、監、兵、水使公狀紙價, 莫不捧上, 不勝支當, 逃避。 頃年兵曹事目, 吏、兵房鎭撫當徵事, 監司、水使處, 下諭何如?" 又曰: "今年農事稍稔, 故各官報年分等第, 只有下之下, 而無下之中處。 臣令更覈, 若有下之中處, 更定田稅太。 戶曹令大方黃豆備納, 甚艱苦, 以純色常太代納, 便當。 又司贍寺納奴婢身貢作(米)
                〔木〕
              , 每一匹, 正米八斗, 則適中矣。" 上曰: "頃日戶曹, 此公事防啓矣。" 希春曰: "戶曹乃有司, 恤經費之常事。" 上語承旨曰: "今此啓辭, 下該司, 更議施行。" 漕運在前, 以水軍兵船添運, 故漕軍間一年漕運上江。 上曰: "漕軍, 以敗船, 刑問多傷, 可怜。"
地名: 濟州 (全羅道, 牧)
年: 1594.0

○柳成龍曰: "山謙爲義兵將時, 閭巷間多言 ‘聚兵不討賊。’ 事甚可疑, 而今此獄事, 未得頭緖, 淹滯日久, 似爲未安。 人言山謙之父之菡, 見其妻生子, 卽袖入海島, 養而成長, 故皆以此怪之。" 上曰: "袖其子, 養于海島者, 何也?"成龍曰: "此人之事, 類多異常。 或以此謂其子非凡, 不欲置諸俗而然, 或謂欲使其子, 習於常人事, 故如是矣。" 崑壽曰: 外方之人或言 ‘之菡躬自負薪, 且善操舟, 頻往濟州, 多有非常之事, 而其子之養於海島者, 已死云矣。’" 上曰: "之菡一子, 爲虎所咬, 死已久矣, 此出於公簿中矣。 且我國褊小, 豈有術士乎? 前朝或有之, 而今也絶無矣。" 沈喜壽曰: 之菡一子死, 殯於岸上, 朝夕往哭, 水漿不入口者七八日, 終不憊困, 人皆以爲壯骨。 且入凍水而不寒, 又於盛暑, 服數襲襦衣, 而亦不發汗。 其忍耐寒暑如此。" 明大千刑問三十度, 不服。 成龍曰: "此罪人等, 必推問景祺, 然後可知罪狀。" 洪進曰: "崔景祺進告時, 只言二人等, 往來山謙、儒眞等處云。 其間雖有可疑之跡, 別無分明之事矣。" 上曰: "罪人等端緖不出, 奈何?" 成龍曰: "不得頭緖, 而徒用刑訊, 人命必至多傷。 以此自前, 亦有所失之事。 別無現出之端, 而只以相從之跡, 蔓延至此, 恐或未安。" 上曰: "旣名逆魁, 不問事干, 只問正犯, 而正犯殞命, 則更無所據。 所以問事干者, 欲得情實而已。" 喜壽曰: "此人等, 只爲山謙掌書記, 別無親信之實。 若盤問多, 則不知情者, 或至枉死, 故領相以是言之矣。" 上曰: "獄事不可苟也。 當初。 宜問山謙奴婢, 而未及察。 爲山謙奸謀, 奴婢等雖或不知, 與儒眞相從與否, 必知之矣。 若終始相從, 則不可不問。" 上曰: "此獄事, 若重治, 則傷人必多; 緩治, 則獄體不嚴, 得情無期, 何以爲之?" 洪進曰: "朴利仁似當更推, 然金麒祥等, 不久當挐來, 姑待其來, 問之宜當。"
地名: 濟州 (全羅道, 牧)
年: 1604.0

○濟州救荒御史趙誠立, 上民弊若干條, 上令兵曹面啓有曰: "濟州三邑, 國屯馬全盛時, 至多萬餘匹, 今者只存四千八百匹, 而乃曰: ‘自古繁息, 未有如今日之盛云云。’ 此非確論也。 雖曰不合進上, 亦當留養本島, 以責孶息之效, 決不可空其本屯, 移放陸場, 故失馬。 限蘇復勿徵, 則海外人心, 尤極解弛, 更無用心看護之理。 遺失馬, 以布木牛隻代納, 則中間恐就花消, 而牛隻尤難處置, 皆不可施行。 但年久遺失, 其數甚多, 侵徵隣族之弊, 果爲矜惻。 況當凶歉之日, 不可無慰悅之策。 牧官四十匹, 旌義、大靜各三十匹蠲減, 以施貧殘牧子一分之惠宜當。 若不遣點馬, 則有乖留念馬政、委任照管之本意。 每式年入送, 在所不已, 而近來當事之員, 多非其人, 貽害絶島。 今後姑爲停罷, 或於別遣御史之往, 點閱成籍, 則民不受弊, 而馬政亦不至廢墜, 似爲便益, 各司奴婢, 納米二斗於州倉, 此必爲軍餉, 不可移用於他處, 但牧子二名, 除出一人, 所納二斗米, 姑令許給事, 而至定奉足三人, 幷力養護, 難以輕施。 民間私屯, 括出有色雌馬一年二匹爲式, 納放於國屯者, 實爲取種而設, 因一時小弊, 輕革爲難, 但衆所共知無色雌屯, 則姑勿徵納。 本島三邑, 防備極緊, 而戍卒單弱如此, 至於旌義, 則率皆以女人定給, 極爲寒心。 所當變通, 而各司奴婢, 換得私賤, 盡充軍伍, 係是新規, 率爾擧行爲難。 軍官久留作弊之事, 曾因御史狀啓, 嚴加禁斷事, 已爲行移, 前官軍官後官, 勿爲仍帶事, 令本道監司, 渡海時譏察, 如有違令者, 北邊充軍何如?" 啓。 依允。 點馬以有名文臣擇遣, 兼廉訪民弊, 守令賢否。

○丙寅/憲府啓曰: "東部主簿崔昌國, 有淫悖之行。 請命罷職。 咸平縣監李維賢, 爲人昏劣, 政委下吏, 民受其弊, 闔境怨咨。 請命罷職。 熙川郡守洪祉, 家在全羅道, 赴任無期。 此時西邊守令, 不可久曠。 請命遞差, 在京人擇授, 急速發遣。 海賊出沒於西海者, 近來益甚。 若能藏兵島嶼, 銳意討捕, 則勦獲無難, 而兵使趙儆, 擁兵在鎭, 一不措捕。 前頭滋蔓竊發之弊, 亦不可不慮。 請命推考, 今後使之抄率精銳, 或親探諸島, 或巡歷近海之地, 期於(竊)
                〔捕〕
              殺, 俾無作梗之患。 近來凡百玩愒之弊, 中外一樣。 文移推考公事, 一度下去之後, 逾時越月, 趁不究完, 極爲未便。 平安道, 則寧邊、江界等官, 進獻人蔘不納推考, 上年六月行移; 全羅、京畿、忠淸道, 則濟州進上, 稽留上送推考, 去二月行移之後, 逐期催督, 尙無一處回答; 全羅道則光州等官, 奴婢貢案, 不爲上送推考, 去三月行移; 益山等官, 供上紙麤薄不謹推考, 去四月行移, 竝累次催促, 而不爲啓聞; 慶尙道則黃是、蔡慶先等, 曾任守令時, 闕軍未充定推考, 緘答日月最久, 而棄置經歲, 不爲完了, 至使臺官, 無端見遞, 尤爲駭愕。 請竝令推考。"
地名: 濟州 (全羅道, 牧)
年: 1607.0

○濟州牧使啓本: "前大靜縣監李瑞, 罷黜歸時, 洋中遇風, 所騎船漂沒, 不知歸處。 京來禹啓聖, 謫來內侍婢禮香、愛環二人通奸、潛商, 情狀駭愕。 堅囚待令, 請明示典刑, 以警他人。"
地名: 濟州 (全羅道, 牧)
年: 1608.0

○備邊司以咸鏡監司張晩
              陳弊箚子, 回啓曰: "咸鏡爲道, (地連關東, 乃三國時新羅境。 鄭夢周
                《燕子樓記》可稽, 而聖德王巡狩之碑, 尙在黃草嶺, 事迹分明。 而或謂之句麗地, 無乃中葉以後, 陷入于句麗耶?) 地遠極北, 寒苦磽薄, 且與胡落, 只隔一帶水。 其資活之艱, 不可形言, 而常時與藩胡, 貿販魚鹽, 賴以糊口。 及今胡落盡空, 如貂鼠等物, 無從買換, 其遑遑困悴之狀, 日以益甚。 至於三、甲, 地勢高寒, 唯種瞿麰, 而時或七月降霜, 全未收穫, 民食之艱, 有逾於六鎭, 只以大山、長谷連亘數千里。 地誌所謂‘無一步平地’者, 誠非虛語也。 以此防禦, 稍歇於六鎭, 而以今事勢言之, 則地近老巢, 自虞芮、閭延之境, 潛出別害, 經擣咸興, 則眞關北腹心之憂。 其爲陰雨之慮, 有重北路, 故頃因監司狀啓, 依六鎭例, 尙衣院納貂鼠、狐皮、土豹皮, 亦爲半減, 軍民之蒙惠, 實多矣。 第念本道南北二道, 軍民凋耗, 已到十分地頭, 所謂‘等棄之地。’ 與其勢去之後, 竭力繕完, 豈若趁今寬其力役, 庶幾收拾民心, 以爲保障之計耶? 如係上供, 在下不敢擅便者, 恭俟斷自聖衷。 雖不得全減, 就其已半減中, 或寬其年限, 仍令監司親自監擇封進, 以革下人操縱之弊, 且除人情、作紙之費, 事屬便益。 且朝廷於三、甲, 另加優恤, 而邊帥、守令, 或不體朝廷至意, 佃獵、屯田、坐隊、免防種種之弊, 有難悉擧。 加以鞭箠殘酷, 或至隕命, 而兵民脅於威酷, 不敢赴愬於監司, 極爲痛憤。 貢物雖減, 而此等弊瘼, 猶存不祛, 則只是減削上供而已, 侵暴、割剝之患, 猶夫前也。 監司如或風聞得實, 則雖兵使亦爲參啓, 虞候及堂上守令、邊將以下, 依軍令, 或爲決罪, 或爲啓聞, 從輕重處置。 務令痛革痼弊, 得霑實惠, 毋令懇惻之辭, 徒爲虛文之歸, 軍民幸甚。 監兵營及各官規外徵納之物, 一切蠲除, 依張晩箚子, 施行爲當。 (北行營柴、馬草, 分定六鎭之弊, 果如箚中所陳, 以營下添防軍士及營奴僕隷及閒雜民丁, 刈取秋靑, 以爲禦冬之資。 且以鍾、 會之境營屬田結積草, 添補散給, 允爲便益。 行營支供、糧料, 以南各官田稅作米, 漕運北道者, 優爲磨鍊, 減會題給, 以紓六鎭官民之力, 亦合事宜。 其他鋪陳、支供等物各仵弊端, 亦令監司公同兵使, 酌議善處, 枚擧啓聞施行爲當。四鎭判官之設, 其意有在, 今不可猝革。 頃因事變, 加設虞候一員, 而每爲分防于慶、穩、鍾、會
                四鎭, 其爲供待之弊, 有甚於判官, 還爲減革, 似爲合宜, 亦與兵使商議啓聞爲當。 本道所謂‘內地’者, 如鏡、明、吉, 則瞭望、替戌緊於關西極邊。 而必有聲息, 則雖校生、品官, 亦爲徵發, 有若古之竭作以狩者, 民生之苦, 與六鎭無異。 端川以南各官, 正軍則入防三、甲, 保卒則添守北鎭, 雖公私賤, 亦不得免焉。 而濱海者困於海格, 居內者疲於刷馬, 無賴傍邑幇助之力, 恒懷人痡、馬瘏之怨, 流亡相繼, 田野抛荒, 極爲可慮。 南各官貢物中, 如祭享、御供外, 凡係各司所納, 竝許作米如向年之爲, 以補軍餉, 以實民役。 而限聲息稍定間, 永爲恒式事, 令該曹同本司酌議, 啓稟施行爲當。 各司下人及私主刁蹬需索之弊, 與夫折簡求請之謬習, 特令法司摘發糾劾, 痛加禁革。守令、邊將乃兵民司命, 而未免循常差擬, 果如箚子所論, 令吏兵曹勿論資級, 各別擇遣爲當。 我國兵力脆弱, 雖嚴飭邊將, 使之野戰, 而勢所難能, 所謂‘賊聚以來, 我分以守, 客攻有餘, 主守不足’者, 理勢誠然。 來則城守, 去則屯鍊, 允合機宜, 依此約束爲當。 大君房奴子, 同是內奴, 而獨免防守。 荒遠愚民未曉事體, 必懷獨賢之怨, 事體亦爲苟且, 還收前命, 與內奴一樣防戌爲當。 訓養兵將, 亦及他道, 慮事之周, 無所不用其極矣。 枚擧箚辭, 行會各道, 預爲申嚴, 當其徵納, 毋致有悔。 本道閫帥, 每乏激賞之物, 使長征塞上之卒, 不得胥悅。 朝廷之摠司貯綿布二十五同, 下送六鎭, 三、甲及山堡城內居土兵, 一體試射分給。騎兵之用, 江邊最緊, 而戰馬凋耗, 能騎射者, 未免步戰。 議于司僕提調, 則‘濟州上送馬帖子餘在之數, 六十餘疋’云。 以三十疋, 送于北道, 以三十疋, 送于平安道, 監兵使巡行時, 試閱騎、射, 成才而無戰馬者俵給後, 小名啓聞爲宜。 一箚所陳各項條件, 俱是識務之論, 本司反覆詳査, 逐一擧行。 只念近年以來, 仍北鄙防守, 內地各道軍民行齎居送之費, 出身精兵怨苦之狀, 亦甚可慮, 而推刷一事, 尤爲郡邑騷擾無窮之弊。 關北雖豐沛之鄕, 而譬則四肢也, 下三道、畿甸則國家之腹心也。 每剜心頭之肉, 以醫末疾, 年年遠戌之憂, 亦非細慮。 本官亦宜以某道之民、天下之民, 毋分所履, 如添防之數、糧餉之運, 劑量輕重而行之, 亦是重臣爲國籌邊之遠謀也。以此事意, 本道南北兵使處及各道各兵使處, 竝爲行移何如?)" 傳曰: "允。 皮物年限更寬之事, 以十年爲之。 凡民弊蠲革者, 着實擧行, 赤子得蒙一分之惠事, 申諭于本道監司。" 

○掌令朴楗
              
              司憲府啓曰: "近來內需司作弊之端, 皆由於書題之汎濫。 自前書題差除, 必依法典, 考講、製述、書算, 然後始得參望矣。 今則此法廢弛, 諸宮家豪奴悍僕, 競以請托, 圖授此任, 而利歸於己, 而怨歸於公家, 若不防閑弊, 將難救。 令該曹依法典, 一一取才, 汰去以祛積弊。 近來朝綱墮地, 人不畏法。 禁府郞廳承命往來之際, 不知嚴程有限, 緩緩而行。 頃者假都事劉仁男, 以濟州牧使李應獬拿來事下去, 而拜辭後一百有一日, 始來復命。 雖曰海路不得任意通行, 仁男入歸後, 公差他船出來者甚多, 而乃敢淹留若是其久, 其無王命、蔑國法, 莫此爲甚。 請命拿鞫依律定罪。" 答曰: "依啓。 內需之官, 非如士大夫百執事之類, 在先朝, 隨其功勞而差下者居多, 其中亦有扈從者, 今不必一一汰去。 渠等作弊, 有何大段? 所當嚴禁, 使之自束, 姑置之。"
地名: 濟州 (全羅道, 牧)
年: 1612.0

○壬子正月十四日己酉司憲府啓曰: "行護軍李應獬性本麤猾, 濟以貪縱, 奴事賊臣柳永慶, 至授閫帥之任。 及爲濟州牧使, 剝割軍民, 侵督工匠, 無所不至。 至於境內漁人, 列名成冊, 責徵明珠, 大如鳥卵者。 小或不如見樣, 則倍數徵納, 賣妻鬻子, 怨苦徹天。 三邑良馬, 抄數成冊, 或略價勒買, 或公然奪取, 滿船載送, 前後絡繹。 遞還之時, 許多軍官、下人, 各授一匹, 渡海之後, 一一推還, 如有故失, 則奪其所持之馬, 種種貪暴之狀, 言及氣塞, 聞者體粟。 前日薄施譴罰, 不久還敍, 物情憤惋, 至今未已。 請命削去仕版。 (溫陽郡守朴東燾到任之後, 專事剝割, 請命罷職。)" 答曰: "李應獬長在護軍, 有何貪縱? 所論過矣, 不允。 (朴東燾依啓。)"

○司憲府啓曰: "行護軍李應獬性本麤猾, 濟以貪縱, 奴事賊臣柳永慶, 至授閫帥, 朝廷之羞辱甚矣。 及爲濟州牧使, 剝割軍民, 無所不至。 至於境內漁人, 列名成冊, 責徵明珠之大者, 稍不如式, 則倍(懲)
                〔徵〕
              其數, 鞭笞狼藉, 不勝其苦, 呼怨徹天。 三邑之良馬, 沒數成籍, 或略價抑買, 或公然奪占, 滿船載送, 前後絡繹。 遞還之時, 許多軍官下人, 各授一匹, 渡海之後, 一一推還, 如有故失, 則奪其所持馬, 至今言者氣塞。 前日薄施譴罰, 不久還敍, 此物情之痛憤者也。 一生所爲, 無非罔上行私、肥己賊民之事。 如此之人, 不可廁在衣冠之列, 請命削去仕版。" 又啓賞加猥濫改正事。
              (曰: "賞者, 礪世之利器、勸善之大柄, 古之人君, 懼其濫施, 弊袴至微, 猶且惜之, 況金貂之貴、鞍馬之重, 豈特一弊袴哉? 今者賞典極煩猥, 及無勞, 名器日輕, 物力日匱, 群情齊激, 國言藉藉, 請王世子冊封、《璿源錄》纂集、《通鑑》·《史略》·《詩經諺解》·《內訓》校正等, 賞加及賜給馬匠, 竝還收成命。") 答曰: "李應獬事, 其時已爲拿鞫定罪, 何可每以一事, 深治至此乎? 所論過矣。 休煩爲宜。 賞格事, 遵倣舊例, 參酌以施, 今不可還收。" 

○推鞫廳啓曰: "田闢旣蒙定配之命, 其妻妾弟等, 盡爲放送。 柳彭錫旣用次律, 誅止其身, 其妻女婢子等, 亦盡放送。 直哉女三人、妻仁福、子婦貞伊等, 律俱不當緣坐, 不可久爲拘囚, 竝應放送。 希男以年未滿兒童, 更無訊問之事, 卽竝放送。 惟强哉妻屬, 强哉捕得間, 竝仍囚何如?" 答曰: "依啓。 田闢旣以大將, 緊出賊口, 雖減死定配, 厥弟不可全釋, 竝極邊分竄。 金直哉女子等, 依己丑年例察處。 希男姑勿放。" 【直哉妻子, 竝流濟州。】 鳳山之獄, 至是始畢, 凡受刑者, 皆限死無一人免者, 破滅者百餘家。 (其誣告者言人人殊, 無一可證, 人皆知其無實。 而大臣以下, 莫敢言其捏造者。唯)
              閔河瑞以罪人女壻, 在
              當鞫問, (中一言失旨, 死生立決, 而不顧晷刻性命), 盡發申慄指嗾之狀。 雷霆
              威震疊辭氣不撓, 竟死於酷刑之下。 公論壯之, 中, 人皆惜其妄言取滅然, 道路傷嗟。 (由今日可考其獄事之虛僞者, 尙賴河瑞此招之存。 是天理、民彝不容泯沒。 彼誠不欺其心, 言亦不可謂無功矣, 當時賢大臣, 有不及矣。)
            

○傳曰: "內奴婢身貢, 尤甚過限不納, 江華、濟州、公州、江界、三陟、載寧、祥原、康翎、海南、唐津、任實前後守令, 爲先推考, 以警其他。"